I han mit Diar in Pordenone und nochhär in Ems eini vu miina schönschta Ziita in miinem Läba dürfa erfahra. Dafür bin i Diar und üserer Liabi (und au üserna Vermittler, *grins*) unendlich dankbar. Du bisch so unbeschriiblich liabenswert,  natürlich und so nooch bi miar gsii, han mii mit jedara Fasera vu miinem Körper  wohl gfühlt in dära Ziit und mit und bi Diar. Und nit ei Sekunda han i ds Gfühl gha, dass i an Diar öppis wötti umaschrübla oder gar verändera. Nai miin Schatz,  so wia Du bisch, so bliib bitte au.  Diina ganzi Körper, Dii ganza Weesa, alli Diini Geschtana, Diini Mimik, Diini Auga, Diini Berühariga . . . . eifach alles strahlt grossi Liabi us, zeigt miar Diini grossi Verbundaheit zu miar. Do brucht's kai Wort! As isch eifach do und as isch schön . . .  wunderschön!  (Do brucht's  eigendlich au kei Schpruch: "Hey . . . miar sind allai!!!", obwohl söttigi Begebaheita sich im nochhinein als sehr humorvoll und amüsant erwiesend! *breites Grinsa!*)    Wenn Du denn "dunna" bisch, isch das aber nümma ganz so eifach und offasichtlich, wenn miar anand tüand schriiba oder am Telefon tüand reda mitanand. D'Körperschproch bliibt do leider uf dr Strecki. Was näba da gschprochna und  gschriibna Wort no bliibt, isch d'Schwingig in dr Stimm und ds Buchgfühl. Liegt für üs do ächt no  Potenzial dinna? Könnemer do no Lerna?  I weiss nur eins! Miar zwei werdend das schaffa! Miar zwei werdend dia Prüafig vu da Distanz und vum getrennt sii beschtoh! As wird immer wieder komischi und viellicht au negativi Stimmiga geh, schlussendlich aber werden miar au us üserer  Trennigsziit könna Lerna und dia im guata Sinn problemlos überstoh.    I liaba Dii, will Dii so, wia Du bisch und luaga mit grosser Zuaversicht in üseri wiiteri, gemeinsami Zuakunft.